  Анжелика Тихонова корреспондент 12-13 пӧсьтолэзе Шарканын Тол Бабайлэн юртъераз «Эктоника» ӵектослэн арысь аре радъяськись удмурт опен-эйрез ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Ужрадлэн валтӥсь куноез Москваысь «Вurito» группа луоз. Со сяна, сцена вылэ удмурт группаос но потозы: «Suomi», «Эrӥк», «Малыми», «Bobolenin», «Кӧt Kubitz» но мукетъёсыз Фестиваль улсын спортъя но пӧраськонъя ӵошатсконъёс, нылпиослы «Гужем эктон» вожвылъяськон ортчозы. Сяме пыремъя «Табань-fest» радъяськоз. Куноос пӧртэм сямен пӧрам табаньёсты веръяны но соосты пӧранъя мастер-классъёсы пыриськыны быгатозы. Со сяна, крезьгуръя но шулдыръяськонъя пӧртэм площадкаос, туспуктэм лэсьтон интыос, вузкаронъёс чакламын. Куноосты ROCK FEST но «Эктоника» ӵектослэсь эктонъёс возьмало. Кык нунал ӵоже ик «Экодвор» огъяросси ӵектослэн площадкаез ужалоз. Волонтёръёс жуг-жагез шонер висъян но со ужлэн кулэлыкез сярысь, кызьы инкуазьлы матынгес луон сярысь вералозы. Нош граффити суредасьёс крезьгур улсын жуг-жаг нуллӥсь машинаез буялозы. «Эктоника» фестиваль 2015-тӥ арысен ортчытъяське. Кӧня ке аръёс ӵоже со этнодискотекаысь бадӟым опен-эйр ужрадлы пӧрмиз.  Тегъёс: Лулчеберет Шаркан егитъёс Удмуртия фестиваль крезьгур  